Resolució 165/2018, de 29 de juny (Resolució impugnada davant el Tribunal Superior de Justícia de Catalunya)
Actes i deliberacions de la Comissió de Govern de l'Ajuntament.
No és ajustada a dret la resolució municipal de desestimació, ja que no hi ha cap llei, i en tot cas no se'n invoca cap, que estableixi el secret o la confidencialitat de les actes i de les deliberacions de la Comissió de govern; el fet que les seves sessions no siguin públiques, que és el que estableix la legislació vigent de règim local citada als antecedents, no comporta automàticament el secret dels assumptes tractats i de les seves deliberacions; la manca de publicitat d'aquestes sessions es justifica principalment en la voluntat legal d'evitar que persones alienes a aquest òrgan, que essencialment és de govern, no interfereixin en el procés d'adopció de les seves decisions, i d'aquesta finalitat no se'n pot deduir un sacrifici per a la transparència i al dret d'accés com seria convertir la no publicitat de les sessions en secret dels assumptes tractats i de les corresponents deliberacions.
Ens trobaríem en una situació caracteritzada pel dret (teòric) de la persona reclamant a la informació sol·licitada i conseqüent il·legalitat de la resolució municipal de desestimació de la seva sol·licitud, per haver estat fonamentada de forma jurídicament incorrecta, circumstàncies ambdues que propugnen l'estimació d'aquesta Reclamació, sabent, però, que a la pràctica el dret de la persona reclamant a la informació sol·licitada difícilment pot ser efectiu, perquè aquesta informació sembla ser que no existeix.
Número d'expedient de la Reclamació: 169/2018
L'objecte de la sol·licitud d'informació són determinades actes i enregistraments de la Comissió de govern de l'Ajuntament de Barcelona, especialment en relació amb els posicionaments i deliberacions sobre unes sol·licituds de llicència.
Aquesta sol·licitud (antecedent 2) és desestimada pels serveis municipals (antecedent 3) sobre la base de l'article 21.1.c LTAIPBG, segons el qual la informació sol·licitada pot ser denegada si la seva divulgació comporta un perjudici pel secret o la confidencialitat en els procediments tramitats per l'Administració, si el secret o la confidencialitat són establerts per una norma amb rang de llei.
No és ajustada a dret la resolució municipal de desestimació referida, ja que no hi ha cap llei, i en tot cas no se'n invoca cap, que estableixi el secret o la confidencialitat de les actes i de les deliberacions de la Comissió de govern.
El fet que les seves sessions no siguin públiques, que és el que estableix la legislació vigent de règim local citada als antecedents, no comporta automàticament el secret dels assumptes tractats i de les seves deliberacions.
La manca de publicitat d'aquestes sessions es justifica principalment en la voluntat legal d'evitar que persones alienes a aquest òrgan, que essencialment és de govern, no interfereixin en el procés d'adopció de les seves decisions, i d'aquesta finalitat no se'n pot deduir un sacrifici per a la transparència i al dret d'accés com seria convertir la no publicitat de les sessions en secret dels assumptes tractats i de les corresponents deliberacions.
La informació sol·licitada, si existeix, és informació pública i, a diferència del que afirma la resolució municipal reclamada, no sembla que hi hagi cap límit legal que impedeixi la seva divulgació.
A més a més, la persona reclamant acredita el seu interès en poder accedir-hi.
En conseqüència, seria procedent jurídicament estimar la Reclamació i declarar el dret de la persona reclamant a la informació sol·licitada i anular la resolució municipal impugnada, per les raons que s'acaben d'exposar.
Nogensmenys, l'informe municipal resumit per l'antecedent 6 afirma taxativament que la informació sol·licitada per la persona reclamant no existeix (consideració que ja s'havia fet de passada a la resolució municipal indicada a l'antecedent 3, sense que aquest fos, tanmateix, el motiu de la desestimació municipal de la sol·licitud d'informació pública) i exposa amb un cert detall les causes jurídiques d'aquest fet.
No correspon a la GAIP valorar fins a quin punt la celebració de les sessions de la Comissió de govern de l'Ajuntament de Barcelona i les actes corresponents s'ajusten a l'ordenament jurídic.
En tot cas, l'argumentació aportada per l'informe municipal sobre aquestes qüestions justifica raonablement la inexistència de les actes i dels enregistraments demanats a la sol·licitud d'informació de la que deriva aquesta Reclamació.
Ens trobaríem, per tant, en una situació caracteritzada pel dret (teòric) de la persona reclamant a la informació sol·licitada i conseqüent il·legalitat de la resolució municipal de desestimació de la seva sol·licitud, per haver estat fonamentada de forma jurídicament incorrecta, circumstàncies ambdues que propugnen l'estimació d'aquesta Reclamació, sabent, però, que a la pràctica el dret de la persona reclamant a la informació sol·licitada difícilment pot ser efectiu, perquè aquesta informació sembla ser que no existeix.
A la vista de les anteriors consideracions, cal estimar la Reclamació perquè, en principi, la persona reclamant té dret a la informació sol·licitada, ja que no s'observa cap límit legal que ho impedeixi, i també perquè té per objecte una resolució municipal de desestimació de la seva sol·licitud d'informació que, per les raons exposades més amunt, és contrària a l'ordenament jurídic perquè es fonamenta en límits que no han estat establerts per cap norma amb rang de llei.
També és procedent, en conseqüència del que s'acaba de dir, anular la resolució municipal de desestimació, perquè és contrària a l'ordenament jurídic.
Finalment, malgrat que el manifestat per l'informe municipal sobre la inexistència de la informació sol·licitada fa presumir la difícil efectivitat del dret d'accés sol·licitat, això no treu que la persona reclamant tingui dret a una verificació clara i directa d'aquesta eventual inexistència, que fins al moment d'aquesta Resolució l'Ajuntament sembla que només ha comunicat a la GAIP.